b'\n_START_ARTICLE_\nChamit\n_START_PARAGRAPH_\nChamit on kaakkoisaasialainen etninen ryhm\xc3\xa4. Sen j\xc3\xa4seni\xc3\xa4 el\xc3\xa4\xc3\xa4 v\xc3\xa4hemmist\xc3\xb6in\xc3\xa4 It\xc3\xa4-Kambod\xc5\xbeassa, Keski-Vietnamissa, Laosissa ja Malesiassa. Chameilla oli itsen\xc3\xa4inen Champan kuningaskunta ajanlaskun ensimm\xc3\xa4isilt\xc3\xa4 vuosisadoilta vuoteen 1832 asti._NEWLINE_Chamit ovat kielelt\xc3\xa4\xc3\xa4n ja etnisesti l\xc3\xa4heisemp\xc3\xa4\xc3\xa4 sukua saariston austronesialaisille kansoille kuin l\xc3\xa4hialueiden khmereille tai vietnamilaisille._NEWLINE_Monet chamit ovat muslimeja. Islam levisi chamien joukossa 1600-luvulla, kun silloinen Champan kuningas k\xc3\xa4\xc3\xa4ntyi islamiin ja h\xc3\xa4nen kansansa seurasi kuningastaan. Vietnamin valloitettua Champan muslimit kokivat syrjint\xc3\xa4\xc3\xa4, ja suuri joukko pakeni Malesiaan. Seuraava maanpaon aalto koettiin Vietnamin sodan j\xc3\xa4lkeen, kun etel\xc3\xa4n muslimit pelk\xc3\xa4siv\xc3\xa4t kommunistien vainoja. On arvioitu, ett\xc3\xa4 nykyisin Kambod\xc5\xbean muslimeista 80% on chameja. Punaisten khmerien vallitessa Kambod\xc5\xbeaa p\xc3\xa4\xc3\xa4osin islaminuskoisia chameja vainottiin s\xc3\xa4\xc3\xa4lim\xc3\xa4tt\xc3\xb6m\xc3\xa4sti._NEWLINE_Nykyisin Vietnamin sis\xc3\xa4maassa, l\xc3\xa4hell\xc3\xa4 Kambod\xc5\xbean rajaa el\xc3\xa4v\xc3\xa4t chamit ovat p\xc3\xa4\xc3\xa4s\xc3\xa4\xc3\xa4nt\xc3\xb6isesti muslimeja, kun taas rannikolla asuvat chamit ovat hinduja. Rannikon cham-asutus keskittyy Phan Rangin ja Phan Thietin v\xc3\xa4liselle alueelle \xc4\x90\xc3\xb4ng Nam B\xe1\xbb\x99n alueella. Siell\xc3\xa4 chamit ovat jatkaneet perinteisi\xc3\xa4 matrilineaarisia traditioitaan ja el\xc3\xa4v\xc3\xa4t maanviljelyst\xc3\xa4, kulta- ja hopeaseppin\xc3\xa4 sek\xc3\xa4 silkki\xc3\xa4 tuottamalla.'